**Tiedote 16.5.2019  
Vapaa julkaistavaksi heti  
  
Rutattu lonkerotölkki, Jeesukseen rinnastettu Cheek ja Lennu-koira voittivat valtakunnallisen Andy Warhol -taidekilpailun  
  
Maailman suurin Andy Warhol -julistenäyttely saapuu Tampereelle 18.6.–25.8. Tampere-talo järjesti tulevan näyttelynsä kunniaksi Pinnallinen Suomi 2019 -taidekilpailun, jossa etsittiin tämän päivän kotimaisia ilmiöitä, jotka tulisi Andy Warholin hengessä muuttaa taiteeksi. Kilpailun kolme voittajatyötä on nyt valittu. Parhaista kilpailuun lähetetyistä alkuperäistöistä rakennetaan oma myyntikokoelma Tampere-talon *Andy Warhol (1928–1987) Posters* -näyttelyn yhteyteen. Pinnallinen Suomi -näyttelyyn on yleisöllä vapaa pääsy.**Pinnallinen Suomi -kilpailuun osallistui yli 170 taiteilijaa eri puolilta Suomea. Näistä töistä 23 eteni myyntinäyttelyyn. Näyttelytyöt valitsi Pinnallinen Suomi -raati, joka koostui kotimaisista taiteilijoista sekä tieteen, kulttuurin ja liike-elämän vaikuttajista.  
  
Raadin puheenjohtaja **Pauli Aalto-Setälä** oli erittäin vaikuttunut kotimaisten taiteilijoiden kilpailutöistä.  
  
– Andy Warhol estetisoi arkisia ja banaaleja asioita, kuten sähkötuolin, tomaattikeittotölkin ja Maon. Oli kiinnostavaa nähdä, mitä tämä pop-taiteen uranuurtaja sai suomalaiset taiteilijat ympärillään näkemään. Taso oli erittäin korkea ja oivaltava, kommentoi **Aalto-Setälä**.  
Aalto-Setälän mukaan parhaat kilpailutyöt eivät tyytyneet pelkästään Andy Warholin muodon kopioimiseen vaan sovelsivat tuttuja Warholin tekniikoita ja teemoja kommentoidakseen tämän päivän Suomea. Teoksissa kuvattiin muun muassa kotimaisia poliitikoita ja julkisuudenhenkilöitä pop-taiteen keinoin ja otettiin kantaa ympäristökysymyksiin, vanhustenhoitoon, taiteilijan asemaan ja seksuaalivähemmistöjen oikeuksiin.  
  
**Jätkäsaaresta löytynyt ruttaantunut lonkerotölkki vei voiton**Taidekilpailun voittajatyöksi nousi ylivoimaisella pistemäärällä taiteilijanimi **`∵´** teoksellaan *Kierrätys, syrjäytys, vapautus, känni ja dieetti*. Teospari kuvaa ruttaantunutta Original Long Drink Light -tölkkiä, joka löytyi syyskuussa 2018 Helsingin Jätkäsaaresta.  
  
– Andy Warholin teosten hengessä voittajatyö ei kikkaile eikä yritä olla mitään itseään enempää. Se kiteyttää suomalaisuutta omalla tavallaan ja on laadukkaasti toteutettu, kehuu tuomariston jäsen, taiteilija **Nastja Säde Rönkkö**.  
  
– Kuvaparissa arkinen tuotemerkki muuttuu ikoniseksi ja festareilta tuttu litistynyt lonkerotölkki taideteokseksi, lisää myös tuomaristossa vaikuttanut rap-artisti **Paleface**.  
  
Kilpailun kakkossijalle nousi **Jussi Jokisen** teos *Finlaysonin Jesus-lakanaan ilmestynyt kultainen Cheek*. Lehtikultaa ja lakanakangasta hyödyntänyt teos sai tuomaristolta kehuja oivaltavasta ja humoristisestakin tavastaan yhdistellä ikoneja ja kotimaisia brändejä.  
  
– Jare Tiihonen olisi taatusti ollut Warholin kuvissa. Teos leikittelee vanhalla katolisella pyhäinjäännöksellä Torinon käärinliinat ja pop-tähteyteen liitettävällä Jeesus-kultilla, **Paleface** kommentoi.  
  
Kolmannelle sijalle ylsi **Karita Heikkisen** puupiirros *Tasavallan koira*, jossa nähdään bostoninterrieri Lennu. Presidenttiparin suosittu lemmikkieläin esiintyi peräti neljässä eri kilpailutyössä. Tuomariston mukaan työ oli teknisesti onnistunut kuvaus turvallisen julkisuuskuvan symbolista ja umpisuomalaisesta ilmiöstä.  
  
Kilpailun voittajatyöt saavat 1000 euron, 500 euron ja 300 euron stipendit Tampere-talolta. Stipendit luovutetaan Pinnallinen Suomi 2019 -myyntinäyttelyn avajaisissa 18.6. Kaikki 23 eniten tuomaripisteitä kerännyttä työtä ovat myytävänä taiteilijoiden itse määrittelemällä hinnalla Pinnallinen Suomi -näyttelyssä. Myytyjen teosten tuotot ohjataan lyhentämättömänä taiteilijoille.  
  
**LIITTEET:  
  
Pinnallinen Suomi 2019 -myyntinäyttely**   
Myyntinäyttely 18.6.–25.8.2019, Talvipuutarha ja Puistolämpiö 1, Tampere-talo  
Vapaa pääsy  
  
**Näyttelyn teokset:**  
`∵´ – Kierrätys, syrjäytys, vapautus, känni ja dieetti  
Jussi Jokinen – Finlaysonin Jesus-lakanaan ilmestynyt kultainen Cheek  
Karita Heikkinen – Tasavallan koira  
Eero Österberg – The Land of thousands of bottles  
Pekka Suomäki – Sponsored by  
Kai Hanninen – Real monsters don't wear masks  
Samuli Suonperä – Playmate for the years  
Outi Piiroinen – Reigning queens  
Laura Laurila – Kesäleski  
Albert Ylistö – CMYK  
Benita Paunonen – Jokapoika syö lihatonta  
Kati Lamppu – Minä ja mun ihana elämä  
Jonna Viljanen – Äitimyytti  
Minttu Saarinen – Saako lihava nainen tanssia?  
Annika Kivi – Pinnalla  
Suvi Toivoniemi – Synnytystalkoot  
Mikko Sinervo – e-L-O-V-E-n-a-t   
Tara Niemiö – Release the Rainbow  
Heikki Korkala – Skannatut näkkärit   
Kia Hakala – Made in Finland  
Pauliina Pesonen – Aktiivimalli  
Ossi Ojutkangas – Petterin paloja  
Lauri Mäkimurto – Matoa koukkuun!

**Pinnallinen Suomi -taidekilpailun raati:**  
**Puheenjohtaja:**  
Pauli Aalto-Setälä, toimitusjohtaja ja työelämäprofessori  
**Muut jäsenet:**  
Paulina Ahokas, toimitusjohtaja  
Manuela Bosco, taiteilija  
Juhani Kansi, vastaava tuottaja  
Rosa Meriläinen, pääsihteeri ja kirjailija  
Karri ”Paleface” Miettinen, rap-artisti ja kirjailija  
Taina Myllyharju, museonjohtaja  
Joonas Nordman, näyttelijä ja käsikirjoittaja  
Ville Pirinen, sarjakuvataiteilija  
Nastja Säde Rönkkö, taiteilija  
Katri Soramäki, toiminnanjohtaja  
Jimi Tenor, muusikko ja taiteilija  
Jussi Tuulensuu, päätoimittaja  
Esko Valtaoja, emeritusprofessori  
  
**PRESSIKUVAT:**  
[**https://www.dropbox.com/sh/u83447a2f4ljye2/AAALoYC\_ra\_jguGhcsQ7KW1za?dl=0**](https://www.dropbox.com/sh/u83447a2f4ljye2/AAALoYC_ra_jguGhcsQ7KW1za?dl=0) **LISÄTIEDOT, TUOMARISTON JA KILPAILUN VOITTAJIEN HAASTATTELUPYYNNÖT:**Viestintäpäällikkö Jaani Haapasalo, [jaani.haapasalo@tampere-talo.fi](mailto:jaani.haapasalo@tampere-talo.fi), 050 353 6440